CELEX: 32019D0682
Language: da
Date: 2019-04-09 00:00:00
Title: Rådets afgørelse (EU) 2019/682 af 9. april 2019 om bemyndigelse til medlemsstaterne til i Den Europæiske Unions interesse at ratificere protokollen om ændring af Europarådets konvention om beskyttelse af det enkelte menneske i forbindelse med elektronisk databehandling af personoplysninger

2.5.2019   
               
               
                  DA
               
               
                  Den Europæiske Unions Tidende
               
               
                  L 115/7
               
            
         RÅDETS AFGØRELSE (EU) 2019/682
         af 9. april 2019
         om bemyndigelse til medlemsstaterne til i Den Europæiske Unions interesse at ratificere protokollen om ændring af Europarådets konvention om beskyttelse af det enkelte menneske i forbindelse med elektronisk databehandling af personoplysninger
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 16, sammenholdt med artikel 218, stk. 6, litra a), nr. v),
         under henvisning til forslag fra Europa-Kommissionen,
         under henvisning til godkendelse fra Europa-Parlamentet, og
         ud fra følgende betragtninger:
         
                     (1)
                  
                  
                     Den 6. juni 2013 bemyndigede Rådet Kommissionen til på Unionens vegne at deltage i forhandlingerne om moderniseringen af Europarådets konvention om beskyttelse af det enkelte menneske i forbindelse med automatisk databehandling af personoplysninger (ETS nr. 108) (»konvention nr. 108«) og af vilkårene og fremgangsmåden for Unionens tiltrædelse af den ændrede konvention nr. 108.
                  
               
                     (2)
                  
                  
                     Protokollen om ændring af konvention nr. 108 (»ændringsprotokollen«) blev vedtaget af Europarådets Ministerkomité den 18. maj 2018.
                  
               
                     (3)
                  
                  
                     Ændringsprotokollen tager sigte på at udvide konvention nr. 108's anvendelsesområde og at øge og forbedre effektiviteten af databeskyttelsen efter konventionen.
                  
               
                     (4)
                  
                  
                     Den ændrede konvention nr. 108's bestemmelser omfatter både aktiviteter, der er omfattet af EU-retten, og aktiviteter, der falder uden for EU-rettens anvendelsesområde, såsom national sikkerhed og forsvar.
                  
               
                     (5)
                  
                  
                     Den ændrede konvention nr. 108's bestemmelser kan, i det omfang de finder anvendelse på behandlingen af personoplysninger i forbindelse med aktiviteter, der falder inden for EU-rettens anvendelsesområde, berøre fælles regler eller ændre deres rækkevidde, jf. traktatens artikel 3, stk. 2, da disse bestemmelser er baseret på de samme principper som dem, der er fastlagt i Europa-Parlamentets og Rådets forordning (EU) 2016/679 (1) og Europa-Parlamentets og Rådets direktiv (EU) 2016/680 (2).
                  
               
                     (6)
                  
                  
                     Da den ændrede konvention nr. 108 vil indeholde garantier, der er baseret på de samme principper som dem, der er fastlagt i forordning (EU) 2016/679 og direktiv (EU) 2016/680, vil dens ikrafttræden bidrage til at fremme Unionens databeskyttelsesstandarder på globalt plan, fremme datastrømme mellem Unionen og tredjelande, der er parter i konvention nr. 108, sikre medlemsstaternes overholdelse af deres internationale forpligtelser efter konvention nr. 108 og gøre det muligt for Unionen at tiltræde konvention nr. 108 på et senere tidspunkt.
                  
               
                     (7)
                  
                  
                     Unionen kan ikke undertegne eller ratificere ændringsprotokollen, fordi det fremgår af konvention nr. 108, at kun stater kan være parter heri.
                  
               
                     (8)
                  
                  
                     Medlemsstaterne bør derfor bemyndiges til at ratificere ændringsprotokollen, idet de handler i fællesskab i Unionens interesse, i det omfang bestemmelserne heri falder inden for Unionens enekompetence —
                  
               VEDTAGET DENNE AFGØRELSE:
         
            Artikel 1
            Medlemsstaterne bemyndiges hermed til i Unionens interesse at ratificere protokollen om ændring af Europarådets konvention om beskyttelse af det enkelte menneske i forbindelse med elektronisk databehandling af personoplysninger (ETS nr. 108), for så vidt som bestemmelserne heri falder inden for Unionens enekompetence.
         
         
            Artikel 2
            Denne afgørelse træder i kraft på dagen for vedtagelsen.
         
         
            Artikel 3
            Denne afgørelse er rettet til medlemsstaterne.
         
         
            Udfærdiget i Luxembourg, den 9. april 2019.
            
               
                  På Rådets vegne
               
               G. CIAMBA
               
                  Formand
               
            
         
         
            (1)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
         
            (2)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).